
Munkavállalói kompetenciák - egy bilaterális kutatás tanulságai

Kulcsszavak: munkavállaló; hr; munkaerőpiaci lehetőség; Q-módszer
A 2008-as gazdasági világválság alatt és után számos ember veszítette el munkahelyét, kényszerült a képesítésének nem megfelelő feladatok elvégzésére. A legtöbb munkavállalónak nem volt lehetősége válogatni az álláslehetőségek között, annyira sem, mint a válságot megelőző években. A statisztikák szerint a helyzet 2010-ben kezdett javulni, így most különösen sokan foglalkozhatnak az álláskeresés gondolatával – akár munkanélküliként, akár a jelenlegi munkájukkal elégedetlenül.
A közhangulatban azonban még mindig erősen jelen vagy az érzés, hogy a helyzet bizonytalan, ezért kell egy biztos munkahely, amely stabil megélhetést biztosít számunkra.
Akár a bizonytalanság, akár a kedvezőbb lehetőségek jellemzik valakinek a helyzetét, munkavállalóként különösen fontossá válik, hogy tisztában legyünk értékeinkkel, lehetőségeinkkel, hogy tudjuk, mit tudunk kínálni – ez a kérdés képezi vizsgálatom alapját.
A dolgozat a problémát két oldalról közelíti meg: egyfelől a munkavállalók oldaláról teszi fel a kérdést: hogyan értékelik saját helyzetüket, lehetőségeiket munkaerő piaci pozíciójuk és értékeik fényében. A másik szemszög a fogyasztóé, azaz jelen esetben a HR-esé: mik a legfontosabb szempontok egy alkalmazott kiválasztásánál, mely kritériumok a legmeghatározóbbak, melyek azok, amelyek pozíciótól függetlenül megjelennek és melyek a helyzettől, pozíciótól függően esetlegesek.
Az elemzés a Q-módszert veszi alapjául, mely lehetőséget ad a választási kényszerhelyzet modellezésére, a preferencia-struktúra feltárására, az esetleges inkonzisztenciák megjelenítésére.



